title: Decizia (Euratom) 2015/224 a Consiliului din 10 februarie 2015 de modificare a Deciziei 2007/198/Euratom de înființare a întreprinderii comune europene pentru ITER și pentru dezvoltarea energiei de fuziune, cu oferirea unor avantaje conexe

text:
               13.2.2015

               RO

               Jurnalul Oficial al Uniunii Europene

               L 37/8

         DECIZIA (EURATOM) 2015/224 A CONSILIULUI
   din 10 februarie 2015
   de modificare a Deciziei 2007/198/Euratom de înființare a întreprinderii comune europene pentru ITER și pentru dezvoltarea energiei de fuziune, cu oferirea unor avantaje conexe
   CONSILIUL UNIUNII EUROPENE,
   având în vedere Tratatul de instituire a Comunității Europene a Energiei Atomice, în special articolul 47 al treilea paragraf și articolul 50,
   având în vedere propunerea Comisiei Europene,
   întrucât:

               (1)

               Decizia 2007/198/Euratom a Consiliului (1) a înființat întreprinderea comună europeană pentru ITER și pentru dezvoltarea energiei de fuziune (denumită în continuare „întreprinderea comună”) pentru a contribui, în numele Comunității Europene a Energiei Atomice (denumită în continuare „Euratom”), la Organizația Internațională a Energiei de Fuziune ITER și la activitățile din cadrul abordării extinse desfășurate împreună cu Japonia, precum și pentru a pregăti și a coordona un program de activități în vederea construirii unui reactor de fuziune experimental și a instalațiilor conexe.

               (2)

               Decizia 2007/198/Euratom a fost modificată prin Decizia 2013/791/Euratom a Consiliului (2) pentru a permite finanțarea activităților realizate de către întreprinderea comună în perioada 2014-2020.

               (3)

               În concluziile sale din 12 iulie 2010 privind Comunicarea Comisiei intitulată „Situația ITER și posibilități de evoluție”, Consiliul a solicitat Comisiei să analizeze și să găsească soluții pentru modul în care Comisia, statele membre și întreprinderea comună ar trebui să își îndeplinească responsabilitățile și sarcinile cu privire la ITER.

               (4)

               În documentul de lucru al serviciilor Comisiei „Către o gestionare și o guvernanță solidă a proiectului ITER” emis la 9 noiembrie 2010, a fost identificată o listă detaliată de acțiuni care trebuie realizate fie la nivel internațional, în principal de către Organizația ITER, fie la nivel european, cu precădere de către întreprinderea comună.

               (5)

               Ca urmare a aderării Croației la Uniune la data de 1 iulie 2013, este necesar să se modifice statutul întreprinderii comune pentru a acorda Croației drepturi de vot în Consiliul de administrație al întreprinderii comune. Este necesar să se aducă modificări suplimentare statutului respectiv în vederea îmbunătățirii gestionării și guvernanței întreprinderii comune. Pentru a ține seama de modificările aduse Tratatului de instituire a Comunității Europene a Energiei Atomice introduse de Tratatul de la Lisabona, este necesar, de asemenea, să se actualizeze trimiterea la dispozițiile privind Curtea de Justiție a Uniunii Europene.

               (6)

               Consiliul de administrație al întreprinderii comune a aprobat modificările la Decizia 2007/198/Euratom propuse de Comisie, în conformitate cu statutul întreprinderii comune.

               (7)

               Ar trebui să se înființeze un Comitet de administrare și de gestionare, care să pregătească avize și recomandări pentru adoptarea documentelor cheie de către Consiliul de administrație. De asemenea, comitetul respectiv ar trebui să furnizeze consiliere sau recomandări cu privire la aspecte administrative și financiare specifice, la cererea directorului sau a Consiliului de administrație. Consiliul de administrație ar trebui să aibă competența de a delega sarcini comitetului. Orice membru al întreprinderii comune ar trebui să aibă dreptul de a desemna un reprezentant care să facă parte din comitetul respectiv.

               (8)

               Ar trebui să se înființeze un Comitet pentru achiziții și contracte, care să furnizeze recomandări directorului întreprinderii comune cu privire la atribuirea contractelor, granturi și alte aspecte conexe. Membrii comitetului respectiv ar trebui să fie desemnați în nume propriu de către Consiliul de administrație.

               (9)

               Ar trebui să se înființeze un Birou care să sprijine Consiliul de administrație în pregătirea deciziilor acestuia. Consiliul de administrație ar trebui să aibă competența de a delega sarcini Biroului. Membrii Biroului ar trebui să fie președintele Consiliului de administrație, președinții comitetelor de pe lângă Consiliul de administrație, un reprezentant al Euratom și un reprezentant al statului-gazdă al ITER (Franța). Consiliul de administrație ar trebui să aibă dreptul de a numi și alte persoane în cadrul Biroului.

               (10)

               În conformitate cu articolul 17 din Tratatul privind Uniunea Europeană, Comisia trebuie să asigure aplicarea tratatelor și a măsurilor adoptate de instituții în temeiul acestora. Prin urmare, drepturile Comisiei ar trebui să fie consolidate pentru a asigura consecvența deciziilor Consiliului de administrație cu dreptul Comunității.

               (11)

               Se dorește consolidarea organizațiilor desemnate în domeniul cercetării științifice și tehnologice privind fuziunea ca o rețea care să ofere sprijin constant și pe termen lung întreprinderii comune sub aspectul cercetării și dezvoltării, pe baza cunoștințelor și a know-how-ului care au fost dezvoltate de programul european de fuziune și a celor care vor fi dezvoltate în viitor.

               (12)

               Este necesar să se țină seama de dispozițiile relevante din Regulamentul (UE, Euratom) nr. 966/2012 al Parlamentului European și al Consiliului (3) și din Regulamentul delegat (UE) nr. 1268/2012 al Comisiei (4), în special în ceea ce privește rolul auditorului intern al Comisiei ca auditor intern al întreprinderii comune.

               (13)

               Decizia 2007/198/Euratom asigură finanțarea activităților întreprinderii comune pentru perioada 2014-2020. Articolul 12 alineatul (1) litera (a) din statutul întreprinderii comune prevede punerea la dispoziție a contribuțiilor Euratom prin programele de cercetare și formare ale Comunității adoptate în temeiul articolului 7 din Tratatul de instituire a Comunității Europene a Energiei Atomice. Articolul 12 alineatul (1) litera (a) ar trebui să fie modificat pentru a ține seama de faptul că finanțarea pentru perioada 2014-2020 nu se va mai face prin programul-cadru Euratom.

               (14)

               De asemenea, este necesar să se actualizeze Decizia 2007/198/Euratom în ceea ce privește dispozițiile privind protecția intereselor financiare ale membrilor.

               (15)

               Prin urmare, Decizia 2007/198/Euratom ar trebui să fie modificată în consecință,

         ADOPTĂ PREZENTA DECIZIE:
   Articolul 1
   Decizia 2007/198/Euratom se modifică după cum urmează:

               1.

               articolul 5 se modifică după cum urmează:

                           (a)

                           la alineatul (1), se adaugă următoarea teză:
                           „Întreprinderea comună poate acorda granturi și premii în conformitate cu normele din regulamentul său financiar.”;

                           (b)

                           alineatul (2) se elimină;

               2.

               se introduce următorul articol:
               „Articolul 5aa
               Protecția intereselor financiare ale membrilor
               Întreprinderea comună se asigură că interesele financiare ale membrilor săi sunt protejate în mod corespunzător prin realizarea sau delegarea realizării unor controale interne și externe adecvate.”;

               3.

               la articolul 9, alineatul (3) se înlocuiește cu următorul text:
               „(3)   Curtea de Justiție a Uniunii Europene este competentă să se pronunțe cu privire la acțiunile introduse împotriva întreprinderii comune, inclusiv împotriva deciziilor Consiliului de administrație al acesteia, în condițiile prevăzute la articolele 263 și 265 din Tratatul privind funcționarea Uniunii Europene.”;

               4.

               anexa se modifică în conformitate cu anexa la prezenta decizie.

         Articolul 2
   Prezenta decizie intră în vigoare în a douăzecea zi de la data publicării sale în Jurnalul Oficial al Uniunii Europene.

      Adoptată la Bruxelles, 10 februarie 2015.

            Pentru Consiliu

            Președintele

         E. RINKĒVIČS

      (1)  Decizia 2007/198/Euratom a Consiliului din 27 martie 2007 de înființare a întreprinderii comune europene pentru ITER și pentru dezvoltarea energiei de fuziune, cu oferirea unor avantaje conexe (JO L 90, 30.3.2007, p. 58).

      (2)  Decizia 2013/791/Euratom a Consiliului din 13 decembrie 2013 de modificare a Deciziei 2007/198/Euratom de înființare a întreprinderii comune europene pentru ITER și pentru dezvoltarea energiei de fuziune, cu oferirea unor avantaje conexe (JO L 349, 21.12.2013, p. 100).

      (3)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).

      (4)  Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (JO L 362, 31.12.2012, p. 1).

      ANEXĂ
      Anexa la Decizia 2007/198/Euratom se modifică după cum urmează:

                  1.

                  articolul 5 se modifică după cum urmează:

                              (a)

                              titlul se înlocuiește cu următorul text:
                              „Organisme și comitete”;

                              (b)

                              alineatul (2) se înlocuiește cu următorul text:
                              „(2)   Consiliul de administrație este asistat de Comitetul de administrare și gestionare și de către Birou, în conformitate cu articolele 8a și 9a.”;

                              (c)

                              se introduce următorul alineat:
                              „(2a)   Comitetele întreprinderii comune sunt Comitetul de administrare și gestionare, Biroul, Comitetul pentru achiziții și contracte și Grupul consultativ pentru probleme tehnice (denumite în continuare «comitetele»).”;

                              (d)

                              alineatul (3) se înlocuiește cu următorul text:
                              „(3)   Directorul solicită asistența Comitetului pentru achiziții și contracte, în conformitate cu articolul 8b;
                              (4)   Consiliul de administrație și directorul solicită asistența Grupului consultativ pentru probleme tehnice, în conformitate cu articolul 9.”;

                  2.

                  articolul 6 se modifică după cum urmează:

                              (a)

                              alineatul (3) se modifică după cum urmează:

                                          (i)

                                          literele (b) și (c) se înlocuiesc cu următorul text:

                                                      „(b)

                                                      să înființeze organisme subsidiare;

                                                      (c)

                                                      să numească președinții și membrii comitetelor și ai oricăror organisme subsidiare înființate în temeiul literei (b);”

                                                ;

                                          (ii)

                                          la litera (d), cuvintele „programele de lucru” sunt înlocuite de cuvintele „programul de lucru”;

                                          (iii)

                                          litera (e) se înlocuiește cu următorul text:

                                                      „(e)

                                                      să adopte bugetul anual (inclusiv părțile specifice legate de costurile administrative și cu personalul) și să emită un aviz cu privire la conturile anuale;”

                                                ;

                                          (iv)

                                          litera (n) se înlocuiește cu următorul text:

                                                      „(n)

                                                      să aprobe încheierea de acorduri sau convenții de cooperare cu țări terțe și cu instituții, întreprinderi sau persoane din țări terțe sau cu organizații internaționale, cu excepția procedurilor de achiziții pentru activitățile menționate la articolul 3 alineatul (1) literele (b)-(c) și la articolul 3 alineatul (2) litera (a);”

                                                ;

                                          (v)

                                          litera (o) se înlocuiește cu următorul text:

                                                      „(o)

                                                      să evalueze raportul anual privind progresele realizate de întreprinderea comună în ceea ce privește programul său de lucru și resursele sale;”

                                                ;

                                          (vi)

                                          litera (q) se elimină;

                              (b)

                              la alineatul (6), al treilea și al patrulea paragraf se înlocuiesc cu următorul text:
                              „Comisia poate să-și exprime opinia cu privire la legalitatea deciziei Consiliului de administrație în termen de o lună de la sesizarea Comisiei,; iar în lipsa unui răspuns din partea Comisiei se consideră că decizia Consiliului de administrație a fost susținută.
                              Consiliul de administrație își reexaminează decizia având în vedere opinia Comisiei pentru a asigura conformitatea cu dreptul Comunității.”;

                              (c)

                              alineatele (9) și (10) se înlocuiesc cu următorul text:
                              „(9)   Cu excepția cazurilor în care se prevede altfel în situații speciale, directorul întreprinderii comune și președinții comitetelor participă la reuniunile Consiliului de administrație.
                              (10)   Consiliul de administrație își adoptă regulamentul de procedură cu o majoritate de două treimi din totalul voturilor. Consiliul de administrație aprobă regulamentele de procedură ale comitetelor cu o majoritate de două treimi din totalul voturilor.”;

                  3.

                  articolul 7 se elimină;

                  4.

                  articolul 8 alineatul (4) se modifică după cum urmează:

                              (a)

                              primul paragraf se înlocuiește cu următorul text:
                              „Directorul pune în aplicare programul de lucru și coordonează derularea activităților prevăzute la articolul 3. Directorul furnizează Consiliului de administrație și comitetelor, precum și oricăror alte organisme subsidiare toate informațiile necesare pentru îndeplinirea funcțiilor lor.”;

                              (b)

                              la literele (c) și (i), cuvintele „programele de lucru” sunt înlocuite de cuvintele „programul de lucru”;

                              (c)

                              literele (j) și (k) se înlocuiesc cu următorul text:

                                          „(j)

                                          să elaboreze alte rapoarte care pot fi solicitate de către Consiliul de administrație sau de către comitete;

                                          (k)

                                          să asiste Consiliul de administrație și comitetele prin asigurarea serviciilor de secretariat;”

                                    ;

                  5.

                  se introduc următoarele articole:
                  „Articolul 8a
                  Comitetul de administrare și gestionare
                  (1)   La cererea directorului sau a Consiliului de administrație, Comitetul de administrare și gestionare furnizează consiliere sau recomandări cu privire la aspecte specifice legate de planificarea administrativă și financiară a întreprinderii comune și îndeplinește orice alte sarcini pe care i le poate delega Consiliul de administrație.
                  (2)   Comitetul de administrare și gestionare pregătește, în special, avize și recomandări pentru Consiliul de administrație cu privire la buget, conturile anuale, planul proiectului, programul de lucru, planul estimativ al resurselor, planul schemei de personal, planul politicii de personal și alte aspecte conexe.
                  (3)   Consiliul de administrație numește membrii Consiliului de administrare și gestionare din rândul reprezentanților, cu o experiență profesională relevantă în domeniul administrației și al gestionării, desemnați de către membri. Un membru al comitetului este Euratom.
                  (4)   Membrii Comitetului de administrare și gestionare își îndeplinesc sarcinile în interesul general al întreprinderii comune.
                  (5)   Sub rezerva aprobării prealabile de către Consiliul de administrație, Comitetul de administrare și gestionare își adoptă regulamentul de procedură.
                  Articolul 8b
                  Comitetul pentru achiziții și contracte
                  (1)   Comitetul pentru achiziții și contracte oferă directorului recomandări privind strategiile referitoare la activitățile de achiziții și de acordare a granturilor, precum și la atribuirea și monitorizarea contractelor și alte aspecte conexe.
                  (2)   Consiliul de administrație numește membrii Comitetului pentru achiziții și contracte din rândul persoanelor cu o experiență profesională relevantă în domeniul contractelor și achizițiilor. Membrii Consiliului de administrație nu sunt membri ai Comitetului pentru achiziții și contracte.
                  (3)   Membrii Comitetului pentru achiziții și contracte nu sunt constrânși să respecte nicio instrucțiune. Ei sunt independenți în exercitarea atribuțiilor lor.
                  (4)   Sub rezerva aprobării prealabile de către Consiliul de administrație, Comitetul pentru achiziții și contracte își adoptă regulamentul de procedură.”;

                  6.

                  articolul 9 se înlocuiește cu următorul text:
                  „Articolul 9
                  Grupul consultativ pentru probleme tehnice
                  (1)   Grupul consultativ pentru probleme tehnice oferă consultanță Consiliului de administrație și directorului, după caz, cu privire la adoptarea și punerea în aplicare a planului de proiect și a programului de lucru.
                  (2)   Consiliul de administrație numește membrii Grupului consultativ pentru probleme tehnice din rândul persoanelor cu experiență profesională relevantă în aspectele științifice și tehnice privind fuziunea și activitățile conexe.
                  (3)   Membrii Grupului consultativ pentru probleme tehnice nu sunt constrânși să respecte nicio instrucțiune. Ei sunt independenți în exercitarea atribuțiilor lor, în interesul general al întreprinderii comune.
                  (4)   Sub rezerva aprobării prealabile a Consiliului de administrație, Grupul consultativ pentru probleme tehnice își adoptă regulamentul de procedură.”;

                  7.

                  se introduce următorul articol:
                  „Articolul 9a
                  Biroul
                  (1)   Biroul asistă Consiliul de administrație în pregătirea deciziilor sale și efectuează orice alte sarcini pe care i le poate delega Consiliul de administrație.
                  (2)   Membrii Biroului sunt președintele Consiliului de administrație, președinții comitetelor, un reprezentant al Euratom și un reprezentant al statului-gazdă al ITER. Consiliul de administrație poate numi și alți membri în Birou.
                  (3)   Președintele Biroului este președintele Consiliului de administrație.
                  (4)   Membrii Biroului își exercită atribuțiile în interesul general al întreprinderii comune.
                  (5)   Sub rezerva aprobării prealabile de către Consiliul de administrație, Biroul își adoptă regulamentul de procedură.”;

                  8.

                  articolul 11 se înlocuiește cu următorul text:
                  „Articolul 11
                  Programul de lucru și planul de estimare a resurselor
                  Directorul pregătește anual prezentarea planului de proiect către Consiliul de administrație, planul de estimare a resurselor și programul de lucru anual detaliat și bugetul.”;

                  9.

                  la articolul 12 alineatul (1), litera (a) se înlocuiește cu următorul text:

                              „(a)

                              contribuția Euratom este pusă la dispoziție prin intermediul programelor de cercetare și instruire ale Comunității adoptate în temeiul articolului 7 din tratat sau prin orice altă decizie adoptată de Consiliu;”

                        ;

                  10.

                  articolul 14 se înlocuiește cu următorul text:
                  „Articolul 14
                  Raportul anual
                  Raportul anual prezintă punerea în aplicare a programului de lucru de către întreprinderea comună. În special, acesta menționează activitățile desfășurate de întreprinderea comună și evaluează rezultatele în raport cu obiectivele și cu calendarul stabilit, riscurile asociate cu activitățile desfășurate, utilizarea resurselor și funcționarea generală a întreprinderii comune. Raportul anual este pregătit de director, este evaluat de Consiliul de administrație și este trimis de acesta, împreună cu evaluarea aferentă, membrilor, Parlamentului European, Consiliului și Comisiei.”;

                  11.

                  la articolul 15 alineatul (1) al doilea paragraf, cuvintele „15 iunie” sunt înlocuite de cuvintele „1 iunie”;

                  12.

                  se introduce următorul articol:
                  „Articolul 15a
                  Crearea de rețele cu organizații desemnate în domeniul cercetării științifice și tehnologice privind fuziunea
                  (1)   În promovarea activităților sale, întreprinderea comună se bazează pe cunoștințele și instalațiile dezvoltate de organizații publice de cercetare competente, care își desfășoară activitatea în domeniul cercetării și dezvoltării fuziunii.
                  (2)   Consiliul de administrație, la propunerea directorului, alcătuiește o listă, care va fi făcută publică, cuprinzând organizații competente desemnate de către membri care pot efectua activități de cercetare și dezvoltare pentru promovarea misiunilor întreprinderii comune, fie individual, fie în rețele. Astfel de activități pot fi eligibile pentru acordarea de sprijin financiar din partea întreprinderii comune.
                  (3)   Măsurile de punere în aplicare a alineatelor (1) și (2) din prezentul articol asigură transparența și concurența între organizațiile publice de cercetare și sunt stabilite în regulamentul financiar și în normele de punere în aplicare a acestuia, menționate la articolul 13 și în anexa III.”;

                  13.

                  în anexa I la statutul întreprinderii comune se introduce următorul rând după rândul corespunzător Bulgariei:

                              „Croația

                              2”

                        ;

                  14.

                  anexa II la statutul întreprinderii comune se modifică după cum urmează:

                              (a)

                              punctul 2 se înlocuiește cu următorul text:

                                          „2.

                                          Suma totală a cotizațiilor anuale ale membrilor pentru anul n este calculată pe baza resurselor anuale necesare pentru administrarea întreprinderii comune în anul respectiv, astfel cum au fost adoptate în cadrul planului estimativ al resurselor de către Consiliul de administrație”

                                    ;

                              (b)

                              la punctul 4, se adaugă următoarea literă:

                                          „(c)

                                          Consiliul de administrație poate decide că această întârziere poate conduce la plata de dobânzi în cazul în care un membru nu își plătește contribuția până la scadență.”

                                    ;

                  15.

                  anexa III la statutul întreprinderii comune se modifică după cum urmează:

                              (a)

                              punctul 3 se înlocuiește cu următorul text:

                                          „3.

                                          Întreprinderea comună instituie o structură internă de audit.”

                                    ;

                              (b)

                              punctul 5 se modifică după cum urmează:

                                          (i)

                                          la litera (c), cuvintele „programele anuale de lucru” sunt înlocuite de cuvintele „programul anual de lucru”;

                                          (ii)

                                          litera (f) se înlocuiește cu următorul text:

                                                      „(f)

                                                      reguli și proceduri pentru controlul financiar intern, inclusiv competențele delegate;”

                                                ;

                                          (iii)

                                          se adaugă următoarea literă:

                                                      „(k)

                                                      reguli privind gestionarea granturilor.”

                                                ;

                                          (iv)

                                          se adaugă următorul paragraf:
                                          „În sensul literei (d), angajamentele bugetare pentru acțiuni care acoperă mai mult de un exercițiu financiar pot fi defalcate pe mai mulți ani, în rate anuale;”;

                              (c)

                              se adaugă următorul punct:

                                          „10.

                                          Întreprinderea comună adoptă dispoziții și reguli pentru crearea unei rețele cu organizații desemnate, menționată la articolul 15a din statut. Regulile respective asigură transparența și concurența între organizațiile publice europene de cercetare și precizează, în special, criteriile pentru includerea unei organizații pe lista organizațiilor competente desemnate de către membri.”


title: Decizia 2013/729/PESC a Consiliului din 9 decembrie 2013 de modificare a Deciziei 2013/34/PESC privind o misiune militară a Uniunii Europene pentru a contribui la instruirea forțelor armate maliene (EUTM Mali)

text:
               11.12.2013

               RO

               Jurnalul Oficial al Uniunii Europene

               L 332/18

         DECIZIA 2013/729/PESC A CONSILIULUI
   din 9 decembrie 2013
   de modificare a Deciziei 2013/34/PESC privind o misiune militară a Uniunii Europene pentru a contribui la instruirea forțelor armate maliene (EUTM Mali)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 17 ianuarie 2013, Consiliul a adoptat Decizia 2013/34/PESC (1) privind o misiune militară a Uniunii Europene pentru a contribui la instruirea forțelor armate maliene (EUTM Mali).

               (2)

               La 18 februarie 2013 Consiliul a adoptat Decizia 2013/87/PESC (2) privind lansarea misiunii EUTM Mali.

               (3)

               Ar trebui să se pună la dispoziția EUTM Mali o celulă de proiecte pentru a gestiona proiecte în sprijinul obiectivelor sale.

               (4)

               Decizia 2013/34/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   În Decizia 2013/34/PESC se adaugă următorul articol:

      „Articolul 3a
      Celula de proiecte
      (1)   EUTM Mali dispune de o celulă de proiecte care identifică și pune în aplicare proiectele. Misiunea, acolo unde este cazul, coordonează, facilitează și furnizează consultanță pentru proiectele puse în aplicare de state membre și de state terțe, sub responsabilitatea acestora, în domenii legate de executarea misiunii și în sprijinul obiectivelor acesteia.
      (2)   Sub rezerva dispozițiilor alineatului (3), comandantul misiunii UE este autorizat să recurgă la contribuții financiare din partea statelor membre sau a statelor terțe pentru a pune în aplicare proiecte identificate pentru completarea altor acțiuni ale EUTM Mali într-un mod coerent. În acest caz, comandantul misiunii UE încheie un acord cu statele respective, care acoperă în special procedurile specifice pentru soluționarea oricăror plângeri formulate de părți terțe cu privire la prejudiciile suferite în urma acțiunilor sau omisiunilor din partea comandantului misiunii UE în utilizarea fondurilor furnizate de statele respective.
      În niciun caz statele contribuitoare nu pot angaja răspunderea Uniunii sau a ÎR în temeiul acțiunilor sau omisiunilor comandantului misiunii UE în utilizarea fondurilor din partea statelor respective.
      (3)   COPS este de acord cu acceptarea unei contribuții financiare din partea statelor terțe pentru celula de proiecte.”.

   Articolul 2
   Prezenta decizie intră în vigoare la data adoptării.

      Adoptată la Bruxelles, 9 decembrie 2013.

            Pentru Consiliu

            Președintele

         A. PABEDINSKIENĖ

      (1)  JO L 14, 18.1.2013, p. 19.

      (2)  Decizia 2013/87/PESC a Consiliului din 18 februarie 2013 privind lansarea unei misiuni militare a Uniunii Europene pentru a contribui la instruirea forțelor armate maliene (EUTM Mali) (JO L 46, 19.2.2013, p 27).


title: 2008/572/CE: Decizia Consiliului din 8 iulie 2008 de numire a unui membru portughez în cadrul Comitetului Regiunilor

text:
               11.7.2008

               RO

               Jurnalul Oficial al Uniunii Europene

               L 183/35

      DECIZIA CONSILIULUI

   din 8 iulie 2008
   de numire a unui membru portughez în cadrul Comitetului Regiunilor
   (2008/572/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea Guvernului portughez,
   întrucât:

               (1)

               La 24 ianuarie 2006 Consiliul a adoptat Decizia 2006/116/CE de numire a membrilor și a membrilor supleanți ai Comitetului Regiunilor pentru perioada 26 ianuarie 2006-25 ianuarie 2010 (1).

               (2)

               Un post de membru în cadrul Comitetului Regiunilor a devenit vacant ca urmare a demisiei domnului António Paulino DA SILVA PAIVA,

         DECIDE:
   Articolul 1
   Este numit în calitate de membru în cadrul Comitetului Regiunilor pentru durata rămasă a mandatului, respectiv până la 25 ianuarie 2010:
   Domnul Carlos Alberto PINTO, Presidente da Câmara Municipal da Covilhã.
   Articolul 2
   Prezenta decizie produce efecte de la data adoptării.

      Adoptată la Bruxelles, 8 iulie 2008.

            Pentru Consiliu

            Președintele

         C. LAGARDE

      (1)  JO L 56, 25.2.2006, p. 75.


title: 2011/580/UE: Decizia Parlamentului European din 10 mai 2011 privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2009

text:
               27.9.2011

               RO

               Jurnalul Oficial al Uniunii Europene

               L 250/162

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2009
   (2011/580/UE)
   PARLAMENTUL EUROPEAN,
   având în vedere conturile anuale finale ale Autorității Europene pentru Siguranța Alimentară pentru exercițiul financiar 2009,
   având în vedere Raportul Curții de Conturi privind conturile anuale ale Autorității Europene pentru Siguranța Alimentară pentru exercițiul financiar 2009, însoțit de răspunsurile Autorității (1),
   având în vedere Recomandarea Consiliului din 15 februarie 2011 (05892/2011 – C7-0052/2011),
   având în vedere articolul 276 din Tratatul CE și articolul 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,
   având în vedere Regulamentul (CE) nr. 178/2002 al Parlamentului European și al Consiliului (3) de instituire a Autorității Europene pentru Siguranța Alimentară, în special articolul 44,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0146/2011),

               1.

               acordă directorului executiv al Autorității Europene pentru Siguranța Alimentară descărcarea de gestiune pentru execuția bugetului Autorității aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Autorității Europene pentru Siguranța Alimentară, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 338, 14.12.2010, p. 108.

      (2)  JO L 248, 16.9.2002, p. 1.

      (3)  JO L 31, 1.2.2002, p. 1.

      (4)  JO L 357, 31.12.2002, p. 72.
    ---documentbreak---

               27.9.2011

               RO

               Jurnalul Oficial al Uniunii Europene

               L 250/163

         REZOLUȚIA PARLAMENTULUI EUROPEAN
   din 10 mai 2011
   conținând observațiile care fac parte integrantă din decizia privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2009
   PARLAMENTUL EUROPEAN,
   având în vedere conturile anuale finale ale Autorității Europene pentru Siguranța Alimentară pentru exercițiul financiar 2009,
   având în vedere Raportul Curții de Conturi privind conturile anuale ale Autorității Europene pentru Siguranța Alimentară pentru exercițiul financiar 2009, însoțit de răspunsurile Autorității (1),
   având în vedere Recomandarea Consiliului din 15 februarie 2011 (05892/2011 – C7-0052/2011),
   având în vedere articolul 276 din Tratatul CE și articolul 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,
   având în vedere Regulamentul (CE) nr. 178/2002 al Parlamentului European și al Consiliului (3) de instituire a Autorității Europene pentru Siguranța Alimentară, în special articolul 44,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0146/2011),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2009 și cu privire la legalitatea și regularitatea operațiunilor subiacente;

               B.

               întrucât, la 5 mai 2010, Parlamentul a acordat directorului executiv al Autorității Europene pentru Siguranța Alimentară descărcarea de gestiune pentru execuția bugetului Autorității aferent exercițiului financiar 2008 (5), iar în rezoluția sa care însoțea decizia de descărcare de gestiune, printre altele,

                           —

                           a observat că, pentru al treilea exercițiu consecutiv, Curtea de Conturi a constatat reportări de credite în exercițiul următor (23 % din creditele din bugetul 2008 au fost reportate în 2009, 16 % din creditele din bugetul 2007 au fost reportate în exercițiul 2008, iar 20 % din creditele din bugetul 2006 au fost reportate în exercițiul 2007);

                           —

                           a constatat că au fost puse în aplicare 20 dintre cele 25 de recomandări emise de Serviciul de Audit Intern (IAS) și de Structura de audit intern (80 %);

                           —

                           a luat act de faptul că în octombrie 2008 a fost lansat cel de-al doilea sondaj în rândul personalului pentru evaluarea mediului de lucru din cadrul Autorității;

               C.

               întrucât bugetul Autorității pentru exercițiul financiar 2009 s-a ridicat la 71 400 000 EUR, ceea ce reprezintă o majorare de 7,5 % față de exercițiul financiar 2008,

      Performanță

               1.

               ia act de faptul că bugetul pe 2009 al Autorității s-a ridicat la 71 400 000 EUR, față de 66 400 000 EUR în exercițiul anterior;

               2.

               subliniază că, în cursul procedurii bugetare 2009, autoritatea bugetară a înscris în bugetul Autorității o rezervă totală de 4 546 000 EUR; salută faptul că, în noiembrie 2009, au fost eliberate din rezervă 2 000 000 EUR pentru a implementa proiectele de infrastructură și de dezvoltare IT ale Autorității, deoarece aceasta a furnizat comisiei competente rezultatele sondajului de opinie în rândul personalului, aceasta fiind condiția eliberării rezervei;

               3.

               constată, în plus, că cealaltă parte a rezervei a fost alocată aceluiași domeniu tematic pentru a contribui la adoptarea unor măsuri eficace de răspuns la pandemia de gripă H1N1; este conștient de faptul că Autoritatea nu a solicitat aceste fonduri pentru proceduri de recrutare, deoarece acestea au fost amânate pentru 2010;

               4.

               felicită Autoritatea pentru că a prezentat, într-un tabel anexat la Raportul anual al Curții de Conturi pentru 2009, o comparație între operațiunile desfășurate în 2008 și în 2009, astfel încât să permită autorității care acordă descărcarea de gestiune să evalueze cu mai multă eficacitate performanțele Autorității de la un exercițiu la altul; salută faptul că Autoritatea a elaborat mai multe documente tematice și informări privind politicile de profil;

               5.

               observă că Autoritatea a introdus credite diferențiate pentru granturile din domeniul cercetării științifice și pentru proiectele de cooperare științifică în 2009, ceea ce a condus la anularea a 6 000 000 EUR în credite de plată; sfătuiește Autoritatea să consolideze planificarea și monitorizarea proceselor bugetare legate de creditele diferențiate;

               6.

               subliniază că este necesar ca Autoritatea să se asigure că oferă consultanță independentă și de înaltă calitate pentru a garanta respectarea standardelor de siguranță ale Uniunii și excelența științifică și independența în toate aspectele cu impact direct sau indirect asupra siguranței alimentelor și furajelor și asupra protecției plantelor; recomandă, în special în interesul transparenței, adoptarea unor măsuri suplimentare de promovare și monitorizare a respectării normelor interne privind declarațiile de interese ale personalului Autorității și ale experților care lucrează pentru Autoritate;

               7.

               solicită Curții de Conturi să realizeze audituri ale performanței în cadrul Autorității;

      Gestiune bugetară și financiară

               8.

               solicită Autorității să consolideze procesele bugetare referitoare la creditele sale diferențiate și la planificarea și monitorizarea activităților sale multianuale; remarcă faptul că, potrivit Curții de Conturi, 6 000 000 EUR (75 %) din creditele diferențiate destinate granturilor pentru cercetare științifică și proiectelor de cooperare științifică au fost anulate, 3 100 000 EUR din această sumă reprezentând fonduri alocate în plus față de nevoile identificate de Autoritate; salută, cu toate acestea, intenția Autorității de a lua măsuri pe baza experienței acumulate în exercițiul 2009, primul exercițiu în care a fost introdus conceptul de credite diferențiate pentru proiectele de cooperare științifică;

               9.

               îndeamnă, în plus, Autoritatea să își îmbunătățească gestiunea bugetară pentru a reduce această valoare ridicată a reportărilor; subliniază că, pentru al patrulea exercițiu consecutiv, Curtea de Conturi a constatat reportări de credite în exercițiul următor (13 % din creditele din bugetul 2009 au fost reportate în 2010, 23 % din creditele din bugetul 2008 au fost reportate în 2009, 16 % din creditele din bugetul 2007 au fost reportate în exercițiul 2008 și 20 % din creditele din bugetul 2006 au fost reportate în exercițiul 2007); remarcă în special că această situație relevă deficiențe în procesul de gestionare a contractelor și de monitorizare a depunerii rapoartelor și a declarațiilor de cheltuieli în cadrul Autorității;

               10.

               regretă faptul că, pentru al treilea exercițiu consecutiv, Curtea de Conturi a constatat că angajamentele pentru activități operaționale reportate din exercițiul anterior au trebuit să fie anulate (19 % din angajamentele pentru activități operaționale reportate din 2008, 37 % din angajamentele pentru activități operaționale reportate din 2007 și 26 % din angajamentele pentru activități operaționale reportate din 2006); îndeamnă Autoritatea să schimbe această situație și să notifice Curții de Conturi măsurile luate;

               11.

               ia act, de asemenea, de dificultățile remarcate de Curtea de Conturi în realizarea programului de lucru pentru 2009; solicită, prin urmare, Autorității să ia măsurile necesare pentru remedierea acestor deficiențe;

      Audit intern

               12.

               observă că Autoritatea a transmis autorității care acordă descărcarea de gestiune un raport întocmit de directorul său executiv care sintetizează conținutul recomandării IAS, conform dispozițiilor de la articolul 72 alineatul (5) din Regulamentul financiar cadru; se arată totuși îngrijorat în special de faptul că din 48 de recomandări, una este considerată „critică” (cu privire la gestionarea granturilor), 27 sunt considerate „foarte importante” și 20 „importante”, dar autorității care acordă descărcarea de gestiune nu i-au fost prezentate informații privind conținutul acestor recomandări; îndeamnă, prin urmare, directorul executiv al Autorității să furnizeze aceste informații;

               13.

               ia act de faptul că, potrivit Autorității, IAS a realizat un audit detaliat al procesului de evaluare a riscurilor în ultimul trimestru al exercițiului 2009 pentru a stabili prioritățile de audit și planul de audit al IAS pentru următoarele trei exerciții, un audit privind declarațiile de interese și un audit privind recrutările din 2009;

               14.

               consideră că comitetul de audit creat de Autoritate în 2006 joacă un rol important în consilierea Consiliului de administrație, asigurându-se că activitatea IAS și a capacităților interne de audit ale Autorității se desfășoară în bune condiții și este luată în considerare în mod adecvat de către Consiliul de administrație și directorul executiv; consideră, prin urmare, că acest comitet de audit din cadrul Autorității ar putea servi drept exemplu pentru alte agenții;

               15.

               își reiterează cererea adresată Autorității de a lua măsuri adecvate în cazul existenței unor conflicte de interese; invită Autoritatea să demareze o investigație asupra potențialelor conflicte de interese în ceea ce îi privește pe oamenii de știință de renume, pe membrii Consiliului de administrație și pe membrii grupurilor științifice, astfel încât să se poată detecta posibilele omisiuni din declarațiile de interese și să se poată lua măsuri în timp util;

               16.

               face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2011 (6) referitoare la performanțele, gestiunea financiară și controlul agențiilor.

      (1)  JO C 338, 14.12.2010, p. 108.

      (2)  JO L 248, 16.9.2002, p. 1.

      (3)  JO L 31, 1.2.2002, p. 1.

      (4)  JO L 357, 31.12.2002, p. 72.

      (5)  JO L 252, 25.9.2010, p. 155.

      (6)  Texte adoptate, P7_TA(2011)0163 (a se vedea pagina 269 din prezentul Jurnal Oficial).


title: Decizia Consiliului din 24 iunie 1982 privind o completare la anexa IV la Convenția privind protecția Rinului împotriva poluării chimice

text:
               11/Volumul 03

               RO

               Jurnalul Ofícial al Uniunii Europene

               215

         31982D0460

               L 210/8

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 24 iunie 1982
   privind o completare la anexa IV la Convenția privind protecția Rinului împotriva poluării chimice
   (82/460/CEE)
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene, în special articolul 235,
   având în vedere propunerea Comisiei (1),
   având în vedere avizul Adunării parlamentare (2),
   având în vedere avizul Comitetului Economic și Social (3),
   întrucât, prin Decizia 77/586/CEE a Consiliului din 25 iulie 1977 (4), Comunitatea Economică Europeană a încheiat Convenția privind protecția Rinului împotriva poluării chimice (în continuare denumită „convenția chimică”) și Acordul adițional la acordul semnat la Berna, la 29 aprilie 1963, privind Comisia internațională pentru protecția Rinului împotriva poluării (denumită în continuare „comisia internațională”);
   întrucât, în conformitate cu articolul 5 din convenția chimică, comisia internațională trebuie să propună, prin intermediul unor modificări ale anexei IV la convenție, valori limită pentru evacuarea anumitor substanțe în apele de suprafață din bazinul Rinului; întrucât, în conformitate cu articolul 14 din convenția chimică, pentru intrarea în vigoare a modificărilor în cauză este necesară adoptarea lor în unanimitate de către părțile contractante;
   întrucât comisia internațională a stabilit valori limită în ceea ce privește mercurul, sub forma unei recomandări destinate completării anexei IV la convenția chimică;
   întrucât este de dorit ca, în calitate de parte contractantă la convenția chimică, Comunitatea să adopte recomandarea menționată anterior,
   DECIDE:
   Articolul 1
   Se adoptă, în numele Comunității Economice Europene, recomandarea Comisiei internaționale pentru protecția Rinului împotriva poluării, destinată completării anexei IV la Convenția privind protecția Rinului împotriva poluării chimice, semnată la Bonn, la 3 decembrie 1976.
   Textul recomandării se atașează prezentei decizii.
   Articolul 2
   Președintele Consiliului notifică Guvernul Confederației Elveției cu privire la adoptarea recomandării menționate la articolul 1, în conformitate cu procedura prevăzută de convenția chimică.

      Adoptată la Luxemburg, 24 iunie 1982.

            Pentru Consiliu

            Președintele

         F. AERTS

      (1)  JO C 180, 18.7.1980, p. 10.

      (2)  JO C 291, 10.11.1980, p. 57.

      (3)  JO C 348, 31.12.1980, p. 1.

      (4)  JO L 240, 19.9.1977, p. 35.
   Recomandare din partea Comisiei Internaționale pentru protecția Rinului împotriva poluării, destinată completării anexei IV la Convenția privind protecția Rinului împotriva poluării chimice, semnată la Bonn, la 3 decembrie 1976
   Comisia internațională pentru protecția Rinului împotriva poluării,
   având în vedere Convenția privind protecția Rinului împotriva poluării chimice, semnată la Bonn, la 3 decembrie 1976,
   având în vedere în special articolele 3, 4, 5 și 14 din convenție,
   propune părților contractante la convenție completarea anexei IV la convenția din 3 decembrie 1976 în ceea ce privește mercurul, după cum urmează:
   VALORI LIMITĂ
   (Articolul 5)

               Substanța sau grupul de substanțe

               Originea

               Valoarea limită a concentrației maxime a unei substanțe

               Valoarea limită a cantității maxime dintr-o substanță

               Termenul limită pentru evacuările existente

               Observații

               Mercur

               Unitățile de electroliză cloro-alcalină

               Valorile limită ale concentrației maxime de mercur se calculează împărțind valorile limită ale cantității maxime de mercur la cantitatea de apă utilizată pe tonă de capacitate de producție de clor

               O medie lunară de 0,5 grame de mercur per tonă de capacitate de producție de clor. O medie zilnică de 2 grame de mercur per tonă de capacitate de producție de clor

               1 iulie 1983

               Valorile limită din coloanele precedente se aplică mercurului rezultat din activitatea de producție și trebuie, prin urmare, să fie respectate la ieșirea din instalațiile de producție. În ceea ce privește metodele de măsurare, analiză și prelevare de probe, vezi recomandarea Comisiei internaționale din 28 decembrie 1979

         În temeiul articolelor 14 și 19 din convenție, măsurile prevăzute în tabelul de mai sus vor intra în vigoare după adoptarea lor în unanimitate de către părțile contractante la convenție.
   Părțile contractante vor notifica Guvernul Confederației Elveției cu privire la această adoptare, iar acesta va confirma primirea notificării.


title: Decizia 2013/355/PESC a Consiliului din 3 iulie 2013 de modificare și de prelungire a Acțiunii comune 2005/889/PESC privind instituirea Misiunii de Asistență la Frontieră a Uniunii Europene pentru punctul de trecere Rafah (EU BAM Rafah)

text:
               4.7.2013

               RO

               Jurnalul Oficial al Uniunii Europene

               L 185/16

         DECIZIA 2013/355/PESC A CONSILIULUI
   din 3 iulie 2013
   de modificare și de prelungire a Acțiunii comune 2005/889/PESC privind instituirea Misiunii de Asistență la Frontieră a Uniunii Europene pentru punctul de trecere Rafah (EU BAM Rafah)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 25 noiembrie 2005, Consiliul a adoptat Acțiunea comună 2005/889/PESC (1).

               (2)

               La 25 iunie 2012, Consiliul a adoptat Decizia 2012/332/PESC (2) de modificare a Acțiunii comune 2005/889/PESC și de prelungire a acesteia până la 30 iunie 2013.

               (3)

               La 7 iunie 2013, Comitetul politic și de securitate a recomandat prelungirea Misiunii de Asistență la Frontieră a Uniunii Europene pentru punctul de trecere Rafah (EU BAM Rafah) pentru o perioadă suplimentară de 12 luni, până la 30 iunie 2014.

               (4)

               EU BAM Rafah ar trebui să fie prelungită în continuare, de la 1 iulie 2013 până la 30 iunie 2014, în baza mandatului său actual.

               (5)

               EU BAM Rafah se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Acțiunea comună 2005/889/PESC se modifică după cum urmează:

               1.

               articolul 5 se modifică după cum urmează:

                           (a)

                           se introduce următorul alineat:
                           „(1a)   Șeful misiunii este reprezentantul misiunii. Șeful misiunii poate delega atribuții de administrare legate de personal și de chestiuni financiare unor membri ai personalului misiunii, sub responsabilitatea sa globală.”;

                           (b)

                           se elimină alineatul (4);

               2.

               la articolul 8, alineatul (3) se înlocuiește cu următorul text:
               „(3)   Condițiile de angajare, precum și drepturile și obligațiile personalului internațional și local angajat pe bază de contract se menționează în contractele încheiate între EU BAM Rafah și membrul vizat al personalului.”;

               3.

               se introduce un articol cu următorul text:
               „Articolul 12a
               Măsuri juridice
               EU BAM Rafah are capacitatea de a achiziționa servicii și bunuri, de a încheia contracte și acorduri administrative, de a angaja personal, de a deține conturi bancare, de a dobândi și de a înstrăina active și de a se achita de obligații, de a fi parte la proceduri judiciare, după cum este necesar pentru punerea în aplicare a acțiunii comune.”;

               4.

               articolul 13 se înlocuiește cu următorul text:
               „Articolul 13
               Dispoziții financiare
               (1)   Valoarea de referință financiară destinată acoperirii cheltuielilor aferente misiunii EU BAM Rafah în perioada 25 noiembrie 2005-31 decembrie 2011 este de 21 570 000 EUR.
               Valoarea de referință financiară destinată acoperirii cheltuielilor aferente misiunii EU BAM Rafah în perioada 1 ianuarie 2012-30 iunie 2012 este de 970 000 EUR.
               Valoarea de referință financiară destinată acoperirii cheltuielilor aferente EU BAM Rafah în perioada 1 iulie 2012-30 iunie 2013 este de 980 000 EUR.
               Valoarea de referință financiară destinată acoperirii cheltuielilor aferente EU BAM Rafah în perioada 1 iulie 2013-30 iunie 2014 este de 940 000 EUR.
               (2)   Toate cheltuielile sunt gestionate în conformitate cu procedurile și normele aplicabile bugetului general al Uniunii. Resortisanții statelor terțe care contribuie financiar la misiune, resortisanții țărilor gazdă și, în funcție de necesitățile operaționale ale misiunii, cei ai țărilor vecine au dreptul să participe la licitații pentru contracte.
               (3)   EU BAM Rafah răspunde de execuția bugetului misiunii. În acest scop, misiunea semnează un acord cu Comisia.
               (4)   EU BAM Rafah răspunde pentru orice plângere și obligație generată de punerea în aplicare a mandatului începând cu 1 iulie 2013, cu excepția cererilor de despăgubiri legate de abaterile grave ale șefului misiunii pentru care acesta poartă răspunderea.
               (5)   Dispozițiile financiare respectă cerințele operaționale ale EU BAM Rafah, inclusiv compatibilitatea echipamentelor și interoperabilitatea echipelor sale.
               (6)   Cheltuielile sunt eligibile de la data intrării în vigoare a prezentei decizii.”;

               5.

               la articolul 16, al doilea paragraf se înlocuiește cu următoarele:
               „Prezenta decizie expiră la 30 iunie 2014.”;

               6.

               articolul 17 se elimină.

         Articolul 2
   Prezenta decizie intră în vigoare la data adoptării.
   Prezenta decizie se aplică de la 1 iulie 2013.

      Adoptată la Bruxelles, 3 iulie 2013.

            Pentru Consiliu

            Președintele

         L. LINKEVIČIUS

      (1)  JO L 327, 14.12.2005, p. 28.

      (2)  JO L 165, 26.6.2012, p. 71.


title: Decizia (UE) 2016/838 a Consiliului din 23 mai 2016 privind încheierea, în numele Uniunii Europene, a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte

text:
               28.5.2016

               RO

               Jurnalul Oficial al Uniunii Europene

               L 141/26

         DECIZIA (UE) 2016/838 A CONSILIULUI
   din 23 mai 2016
   privind încheierea, în numele Uniunii Europene, a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217, coroborat cu articolul 218 alineatul (6) litera (a) și cu articolul 218 alineatul (8) al doilea paragraf, precum și cu articolul 218 alineatul (7),
   având în vedere propunerea Comisiei Europene,
   având în vedere aprobarea Parlamentului European (1),
   întrucât:

               (1)

               La 10 mai 2010, Consiliul a autorizat Comisia să înceapă negocieri cu Georgia în vederea încheierii unui nou acord între Uniune și Georgia care să înlocuiască Acordul de parteneriat și cooperare. (2)

               (2)

               Negocierile respective s-au încheiat cu succes, iar Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (denumit în continuare „acordul”), a fost parafat la 29 noiembrie 2013.

               (3)

               În conformitate cu Decizia nr. 2014/494/UE a Consiliului (3), acordul a fost semnat la 27 iunie 2014, sub rezerva încheierii sale la o dată ulterioară.

               (4)

               În temeiul articolului 218 alineatul (7) din Tratatul privind funcționarea Uniunii Europene, revine Consiliului să autorizeze Comisia să aprobe modificările aduse acordului, care urmează să fie adoptate de Comitetul de asociere în configurația „Comerț”, astfel cum se prevede la articolul 408 alineatul (4) din acord, astfel cum sunt propuse de Subcomitetul privind indicațiile geografice în temeiul articolului 179 din acord.

               (5)

               Ar trebui să se definească procedurile relevante pentru protejarea indicațiilor geografice cărora li se acordă protecție în temeiul acordului.

               (6)

               Acordul nu ar trebui interpretat drept un acord care conferă drepturi sau impune obligații care pot fi invocate direct în fața instanțelor judecătorești ale Uniunii sau ale statelor membre.

               (7)

               Acordul ar trebui să fie aprobat,

         ADOPTĂ PREZENTA DECIZIE:
   Articolul 1
   Se aprobă în numele Uniunii Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (denumit în continuare „acordul”) (4).
   Articolul 2
   Președintele Consiliului realizează, în numele Uniunii, notificarea prevăzută la articolul 431 alineatul (1) din acord (5).
   Articolul 3
   În sensul articolului 179 din acord, modificările aduse acordului prin deciziile Subcomitetului privind indicațiile geografice se aprobă de către Comisie în numele Uniunii. În cazul în care părțile interesate nu pot ajunge la un acord în urma obiecțiilor referitoare la o indicație geografică, Comisia adoptă o poziție în baza procedurii prevăzute la articolul 57 alineatul (2) din Regulamentul (UE) nr. 1151/2012 al Parlamentului European și al Consiliului (6).
   Articolul 4
   (1)   O denumire protejată în conformitate titlul IV capitolul 9 subsecțiunea 3 „Indicații geografice” din acord poate fi folosită de orice operator care comercializează produse agricole, produse alimentare, vinuri, vinuri aromatizate sau băuturi spirtoase care respectă specificațiile corespunzătoare.
   (2)   În conformitate cu articolul 175 din acord, statele membre și instituțiile Uniunii asigură respectarea protecției prevăzute la articolele 170-174 din acord, inclusiv la cererea unei părți interesate.
   Articolul 5
   Acordul nu poate fi interpretat în sensul în care conferă drepturi sau impune obligații care pot fi invocate direct în fața instanțelor judecătorești ale Uniunii sau ale statelor membre.
   Articolul 6
   Prezenta decizie intră în vigoare la data adoptării.

      Adoptată la Bruxelles, 23 mai 2016.

            Pentru Consiliu

            Președintele

         F. MOGHERINI

      (1)  Aprobarea din 18 decembrie 2014 (nepublicată încă în Jurnalul Oficial).

      (2)  Acord de parteneriat și cooperare de instituire a unui parteneriat între Comunitățile Europene și statele membre ale acestora, pe de o parte, și Georgia, pe de altă parte (JO L 205, 4.8.1999, p. 3).

      (3)  Decizia nr. 2014/494/UE a Consiliului din 16 iunie 2014 privind semnarea, în numele Uniunii Europene, și aplicarea cu titlu provizoriu a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (JO L 261, 30.8.2014, p. 1).

      (4)  Acordul a fost publicat în Jurnalul Oficial al Uniunii Europene (JO L 261, 30.8.2014, p. 4) împreună cu decizia privind semnarea sa.

      (5)  Data intrării în vigoare a acordului se va publica în Jurnalul Oficial al Uniunii Europene de către Secretariatul General al Consiliului.

      (6)  Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (JO L 343, 14.12.2012, p. 1).


title: 2012/125/UE: Decizia Consiliului din 28 februarie 2012 de numire a unui membru în cadrul Curții de Conturi

text:
               29.2.2012

               RO

               Jurnalul Oficial al Uniunii Europene

               L 55/18

         DECIZIA CONSILIULUI
   din 28 februarie 2012
   de numire a unui membru în cadrul Curții de Conturi
   (2012/125/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 286 alineatul (2),
   având în vedere avizul Parlamentului European (1),
   întrucât:

               (1)

               Mandatul domnului Juan RAMALLO MASSANET se încheie la 29 februarie 2012.

               (2)

               Ar trebui, prin urmare, să fie numit un nou membru,

         ADOPTĂ PREZENTA DECIZIE:
   Articolul 1
   Se numește domnul Baudilio TOMÉ MUGURUZA în calitate de membru în cadrul Curții de Conturi, pentru perioada cuprinsă între 1 martie 2012 și 28 februarie 2018.
   Articolul 2
   Prezenta decizie întră în vigoare la data adoptării.

      Adoptată la Bruxelles, 28 februarie 2012.

            Pentru Consiliu

            Președintele

         N. WAMMEN

      (1)  Avizul din 14 februarie 2012 (nepublicat încă în Jurnalul Oficial).